CELEX: 32019D0160
Language: hu
Date: 2019-01-24 00:00:00
Title: A Bizottság (EU) 2019/160 végrehajtási határozata (2019. január 24.) a 66/401/EGK és a 66/402/EGK tanácsi irányelvben előírt, a minősített vetőmagra vonatkozó feltételek alóli ideiglenes eltérésről (az értesítés a C(2019) 305. számú dokumentummal történt) (EGT-vonatkozású szöveg.)

1.2.2019   
               
               
                  HU
               
               
                  Az Európai Unió Hivatalos Lapja
               
               
                  L 31/75
               
            
         A BIZOTTSÁG (EU) 2019/160 VÉGREHAJTÁSI HATÁROZATA
         (2019. január 24.)
         a 66/401/EGK és a 66/402/EGK tanácsi irányelvben előírt, a minősített vetőmagra vonatkozó feltételek alóli ideiglenes eltérésről
         
            
               (az értesítés a C(2019) 305. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a takarmánynövény-vetőmagok forgalmazásáról szóló, 1966. június 14-i 66/401/EGK tanácsi irányelvre (1) és a gabonavetőmagok forgalmazásáról szóló, 1966. június 14-i 66/402/EGK tanácsi irányelvre (2) és különösen annak 17. cikke (1) bekezdésére,
         mivel:
         
                     (1)
                  
                  
                     A szokatlanul meleg és száraz 2018-as svédországi időjárás következtében kiszáradt talaj megterhelte és károsította a növényzetet, ami alacsonyabb terméshozamhoz és vetőmagminőséghez vezetett.
                  
               
                     (2)
                  
                  
                     A vetőmag-ellátási nehézségeket a csapadékos 2017-es betakarítási időszak is fokozta, aminek következtében Svédországban nem termett elegendő vetőmag a 2018-as tavaszi vetéshez.
                  
               
                     (3)
                  
                  
                     Svédországnak ezért jelenleg csak korlátozott mennyiségű tavaszi takarmánynövény- és gabonavetőmag áll rendelkezésére az előző szezonból, és nem fog tudni elegendő mennyiségű vetőmagot termelni a 2019 tavaszi szükségletei fedezéséhez.
                  
               
                     (4)
                  
                  
                     Más tagállamok, amelyek részben hasonló problémákkal szembesültek a betakarítás során, csak korlátozott mértékben tudták pótolni Svédország vetőmagszükségleteit.
                  
               
                     (5)
                  
                  
                     Emiatt már eddig is adódtak, és vélhetőleg a továbbiakban is adódni fognak átmeneti nehézségek a tavaszi takarmánynövény- és gabonavetőmagok általános ellátása terén Svédországban. E nehézségek csak úgy orvosolhatók, ha a tagállamok meghatározott időre és megfelelő maximális mennyiségeket megállapítva engedélyezik a Svédországban termesztett, „második generációs minősített vetőmag” kategóriába tartozó minősített tavaszi takarmánynövény- és gabonavetőmagok Unión belüli forgalmazását.
                  
               
                     (6)
                  
                  
                     Ezért az e határozatban előírt eltérés keretében bizonyos feltételek és korlátozások mellett indokolt engedélyezni a Svédországban termesztett, „második generációs minősített vetőmag” kategóriába tartozó minősített tavaszi takarmánynövény- és gabonavetőmagok Unión belüli forgalmazását.
                  
               
                     (7)
                  
                  
                     A Svédország által a Bizottságnak adott tájékoztatás alapján a 2019. június 30-ig tartó időszakban összesen 2 525 tonna tavaszi takarmánynövény-vetőmagra és 18 240 tonna tavaszi gabonavetőmagra van szükség az ellátási nehézségek megszüntetéséhez.
                  
               
                     (8)
                  
                  
                     Az eltérés nem érinti a 66/401/EGK és a 66/402/EGK irányelvben meghatározott, a „második generációs minősített vetőmag” kategóriára vonatkozó egyéb feltételek alkalmazását.
                  
               
                     (9)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A HATÁROZATOT:
         
            1. cikk
            
               (1)   A Svédországban termesztett, „második generációs minősített vetőmag” kategóriába tartozó minősített tavaszi takarmánynövény- és gabonavetőmagok Unión belüli forgalmazása a (2)–(5) bekezdésben említett feltételek mellett 2019. június 30-ig tartó időszakban megengedett.
            
            
               (2)   Az e határozat alapján az Unióban forgalmazható teljes vetőmagmennyiség a tavaszi takarmánynövény-vetőmagok esetében nem lehet több 2 525 tonnánál, a tavaszi gabonavetőmagok esetében pedig 18 240 tonnánál.
            
            
               (3)   Az (1) bekezdésben említett vetőmagoknak a „második generációs minősített vetőmag” kategóriába tartozó vetőmagokra vonatkozó feltételek tekintetében meg kell felelniük a 66/401/EGK irányelv II. mellékletében és a 66/402/EGK irányelv II. mellékletében foglalt követelményeknek.
            
            
               (4)   A 66/401/EGK és a 66/402/EGK irányelv címkézésre vonatkozó előírásainak sérelme nélkül a hatósági címkén fel kell tüntetni, hogy az érintett vetőmag a „második generációs minősített vetőmag” kategóriánál alacsonyabb kategóriába tartozik.
            
            
               (5)   Az (1) bekezdésben említett vetőmagok forgalmazása az e határozat szerinti forgalmazási engedély iránti kérelem alapján engedélyezett.
            
         
         
            2. cikk
            A tagállamok haladéktalanul tájékoztatják a Bizottságot és a többi tagállamot a határozat alapján jóváhagyott forgalmazási engedélyekben foglalt mennyiségekről.
         
         
            3. cikk
            Ennek a határozatnak a tagállamok a címzettjei.
         
         
            Kelt Brüsszelben, 2019. január 24-én.
            
               
                  a Bizottság részéről
               
               Vytenis ANDRIUKAITIS
               
                  a Bizottság tagja
               
            
         
         
            (1)  HL 125., 1966.7.11., 2298/66. o.
         
         
            (2)  HL 125., 1966.7.11., 2309/66. o.